Polisieman vas wat glo dwelms na selle wou smokkelArgieffoto Lt.kol. Andre Traut, woordvoerder van die polisie, het gesê die 31-jarige konstabel is Dinsdag in hegtenis geneem nadat die bevelvoerder van die Mitchells Plain-landdroshof se hofordonnanse ŉ wenk ontvang het dat die beampte betrokke is by onwettige aktiwiteite. Die konstabel is kort daarna ondersoek. “Vier pakkies fyngedrukte Mandrax en twee daggasigarette is in die beampte, wat steeds aan diens was, se besit gevind,” het Traut gesê. “Hy is op die plek in hegtenis geneem.” Volgens Traut word daar vermoed dat die beampte die dwelms na gevangenes in die polisieselle wou smokkel. Die verdagte sal in die Mitchells Plain-landdroshof verskyn, “dieselfde hof waar hy Dinsdag sy pligte uitgevoer het”.